Il-Ġermanja qalet li 10 pajjiżi Ewropej qablu li jieħdu 400 immigrant minuri mhux akkumpanjati li ħarbu min-nar li ħakem l-akbar kamp tal-immigranti fil-gżira ta' Lesbos fil-Ġreċja. F'konferenza tal-aħbarijiet, il-Minsitru tal-Intern Ġermaniż Horst Seehofer qal li l-maġġoranza ta' dawn l-immigranti minuri se jmorru l-Ġermanja u Franza li se jaċċettaw bejn 100 u 150 minuri. L-Olanda wegħdet li tieħu 50 u l-Finlandja se tieħu 11. Żied li għaddejjin taħdidiet ma' aktar pajjiżi biex jieħdu immigranti. Pajjiżi oħra li mistennija jieħdu aktar minuri huma l-Iżvizzera, il-Belġju, il-Kroazja, Slovenja, il-Lussemburgu u l-Portugall. Kważi 13,000 persuna kienu jgħixu fil-kamp Moria f'Lesbos – erba' darbiet aktar milli kien jiflaħ il-post. Għat-tielet lejl infila, familji raqdu fit-toroq, fl-għelieqi, f'parkeġġi tal-karozzi u anki f'ċimiterji wara li kienu evakwati mill-kamp minħabba n-nar waqt li l-awtoritajiet Griegi qed jippruvaw isibulhom akkomodazzjoni oħra. Qrib dak li fadal mill-kamp ta' Moria, residenti mblukkaw it-toroq biex iwaqqfu lill-għaqdiet mhux governattivi milli jqassmu l-għajnuna lill-immigranti u qalu li huma kontra li jitwaqqfu tined ġodda. Wara li żar Moria, il-Viċi President tal-Kummissjoni Ewropea, Margaritis Schinas ħabbar li fuq l-istess sit fejn kien hemm il-kamp Moria, se tinbena faċilità moderna. Il-Gvern Grieg bagħat tim f'Lesbos biex tinstab soluzzjoni iżda r-residenti qed jopponu l-pjani għal kamp ġdid. Qalu li issa huwa ż-żmien sabiex Moria jingħalaq darba għal dejjem. L-immigrazzjoni illegali ilha s-snin taqsam l-Unjoni Ewropea, b'pajjiżi fin-nofsinhar tal-kontinent Ewropew jakkużaw pajjiżi fit-Tramuntana b'falliment biex jagħmlu aktar dwar il-kwistjoni filwaqt li numru ta' pajjiżi Ċentrali u tal-Lvant tal-Ewropa jirreżistu pubblikament l-idea li jieħdu kwota ta' immigranti.